રાજકોટના નાનામવા સ્મશાનમાં મૃતદેહ પર હાથ મુકી શપથ લેવામાં આવી રહ્યા હતા. આ દ્રશ્ય અચંબામાં મુકી દેનારું હતું. વાત એમ હતી કે ગત રર જુલાઈએ માત્ર ૪ર વર્ષની જેની વય હતી તેવા કેતનભાઈ ઘેરવડાનો કૅન્સરની બીમારીએ ભોગ લીધો હતો. તમાકુના વ્યસને આ યુવાનનો ભોગ લેતા ત્રણ સંતાનો નોધારા થઈ ગયા હતા, જ્યારે કેતનભાઈની અંતિમ યાત્રા નીકળી ત્યારે પરિવારના સભ્યોની આંખમાંથી અશ્રુઓનો દરિયો વહી રહ્યો હતો. મૃતદેહને સ્મશાનમાં અગ્નિદાહ માટે લાવવામાં આવ્યો અને મુખાગ્નિ આપતાં પહેલાં જ્ઞાતિના આગેવાન સુરેશભાઈ ચાવડાનું આ દ્રશ્ય જોઈને હૈયંુ ભરાઈ આવ્યું. તેમણે તમાકુનું વ્યસન બીજા કોઈના ઘરનો મોભી છીનવી ન લે તે માટે એક નાનકડો પ્રયાસ કરવા સ્મશાનમાં આવેલા ડાઘુઓ કે જેઓ વ્યસની હતા તેમને મૃતદેહના માથે હાથ મુકીને વ્યસનને કાયમી ધોરણે તિલાંજલિ આપવા અપીલ કરતા સાતેક વ્યક્તિઓ હવેથી તમાકુ ન ખાવાના શપથ લેવા તૈયાર થઈ ગયા હતા. શપથ લેનારાઓમાં મૃતક કેતનભાઈના ભાઈ વિમલભાઈ પણ હતા. તેઓ કહે છે, ‘મારા ભાઈનો વ્યસને ભોગ લીધો. આથી અમે નક્કી કર્યું કે, હવે તમાકુને કયારેય હાથ ન અડાડવો. મારા ભાઈના મૃતદેહ પર હાથ મુકીને મેં પણ આ શપથ લીધા છે. હું વર્ષોથી તમાકુનું સેવન કરતો હતો.’ નોંધનીય છે કે તમાકુનું વ્યસન કરતાં લોકો આનો ભોગ બનતા હોવા છતાં સમાજમાંથી આ બદી સંપૂર્ણપણે નાબૂદ થતી નથી ત્યારે આવી પહેલ ઘણા લોકોનું જીવન બદલી શકે છે.